หนองคาย พุทธศาสนิกชนและนักท่องเที่ยวตักบาตรเทโวท่ามกลางสายฝน
บรรยากาศการทำบุญตักบาตรเทโวโรหณะ พุทธศาสนิกชนชาวจังหวัดหนองคายและนักท่องเที่ยวที่เดินทางมาชมบั้งไฟพญานาค พร้อมครอบครัว นำอาหารคาว หวาน ดอกไม้ธูปเทียนออกมาทำบุญตักบาตรพระสงฆ์ วันออกพรรษา ประจำปี 2564 “ตักบาตรเทโวโรหณะ” ท่ามกลางสายฝนที่ตกโปรยปรายลงมาตลอดเวลา เพื่อถวายเป็นพุทธบูชาแด่องค์พระสัมมาสัมพุทธเจ้า และเพื่อความเป็นสิริมงคลแก่ตนเองและครอบครัว ท่ามกลางการเว้นระห่าง ป้องกันการระบาดของเชื้อไวรัสโควิด–19 กันอย่างเคร่งครัด ซึ่งประชาชนสวมหน้ากากอนามัยหรือหน้ากากผ้ากันทุกคน รวมทั้งพระสงฆ์ที่เดินรับบิณฑบาตจากญาติโยมก็สวมหน้ากากอนามัยทุกรูป เพื่อป้องกันตนเองด้วยเช่นเดียวกัน         ที่วัดโพธิ์ชัย พระอารามหลวง พระราชรัตนาลงกรณ์ เจ้าคณะจังหวัดหนองคาย เป็นประธานฝ่ายสงฆ์ นายมนต์สิทธิ์ ไพศาลธนวัฒน์ ผู้ว่าราชการจังหวัดหนองคาย เป็นประธานฝ่ายฆราวาส นำพุทธศาสนิกชนชาวจังหวัดหนองคายและนักท่องเที่ยวที่เดินทางมาชมบั้งไฟพญานาค ทำบุญตักบาตรพระสงฆ์กว่า 50 รูป นอกจากนี้ พระครูสุตรัตนาภรณ์ เจ้าอาวาสวัดจอมมณี รองเจ้าคณะอำเภอเมืองหนองคาย นำพระสงฆ์ สามเณร กว่า 50 รูป ออกรับบิณฑบาต  ณ ถนนแก้ววรวุฒิถึงถนนมีชัย อำเภอเมือง จังหวัดหนองคาย กว่า 2 กิโลเมตร            สำหรับการตักบาตรเทโวโรหณะ หรือตักบาตรเทโว เป็นประเพณีที่สำคัญของพุทธศาสนิกชนที่จัดขึ้นเป็นประเพณีในช่วงวันออกพรรษาของทุกปี โดยเชื่อว่าเป็นวันที่พระพุทธเจ้าเสด็จลงมาจากสวรรค์ชั้นดาวดึงส์ หลังจากเสด็จขึ้นไปจำพรรษาและเทศนาอภิธรรมปิฎกโปรดพุทธมารดา ครั้นออกพรรษาแล้วก็เสด็จลงมาจากเทวโลกในวันขึ้น 15 ค่ำ เดือน 11 พระอินทร์ทรงนิมิตบันได 3 อย่างถวายคือ บันไดทอง บันไดแก้วมณี และบันไดเงิน หัวบันไดพาดอยู่ที่ยอดเขาสิเนรุ เชิงบันไดอยู่ที่ประตูเมืองสังกัสสะนคร เวลาเสด็จลงทรงใช้บันไดแก้วมณี เหล่าเทวดาลงทางบันไดทอง เหล่ามหาพรหมลงทางบันไดเงิน เรียกการเสด็จครั้งนั้นว่า เทโวโรหณะ